b'\n_START_ARTICLE_\nGr\xc3\xa6sk-tyrkiske krig (1897)\n_START_SECTION_\nBaggrund\n_START_PARAGRAPH_\nI overensstemmelse med betingelserne i aftalerne fra Berlinkongressen i 1878 underskrev det Osmanniske Rige Helepa-pagten, som indeholdt gennemf\xc3\xb8relsen af loven af 1868, som var blevet lovet men aldrig gennemf\xc3\xb8rt af den osmanniske regering, som skulle give Kreta vidtg\xc3\xa5ende selvstyre. De osmanniske kommiss\xc3\xa6rer ignorerede imidlertid hyppigt pagten, hvilket f\xc3\xb8rte gentagne opstande i 1885, 1888 og 1889. I 1894 genudn\xc3\xa6vnte Sultan Abdul Hamid II Alexander Karatheodori Pasha til guvern\xc3\xb8r af Kreta, men Karatheodoris ih\xc3\xa6rdighed med hensyn til at gennemf\xc3\xb8re aftalen blev m\xc3\xb8dt med raseri af den muslimske befolkningsgruppe p\xc3\xa5 Kreta og f\xc3\xb8rte til nye sammenst\xc3\xb8d mellem gr\xc3\xa6ske og tyrkiske grupper i 1896._NEWLINE_For at stoppe uroen blev der sendt forst\xc3\xa6rkninger af osmannisk milit\xc3\xa6r samtidig med at gr\xc3\xa6ske frivillige_NEWLINE_ankom til \xc3\xb8en for at st\xc3\xb8tte den gr\xc3\xa6ske befolkning. Samtidig begyndte krigsskibe fra stormagterne at patruljere i farvandet omkring Kreta, hvilket f\xc3\xb8rte til en yderligere eskalation. Trods det blev der indg\xc3\xa5et en aftale med sultanen og sp\xc3\xa6ndingerne aftog. I januar 1897 udbr\xc3\xb8d der kampe mellem de to befolkningsgrupper p\xc3\xa5 \xc3\xb8en, da begge sider fors\xc3\xb8gte at styrke deres greb om magten. Det kristne distrikt Chania blev sat i brand og mange flygtede ud til de udenlandske skibe, som l\xc3\xa5 for anker uden for byen. En kamp for uafh\xc3\xa6ngighed og forening med Gr\xc3\xa6kenland blev erkl\xc3\xa6ret af kretiske revolution\xc3\xa6re._NEWLINE_Den gr\xc3\xa6ske premierminister Theodoros Deligiannis blev udsat for h\xc3\xa5rd kritik fra sin politiske modstander Dimitrios Rallis p\xc3\xa5 grund af hans p\xc3\xa5st\xc3\xa5et manglende evne til at h\xc3\xa5ndtere sagen. Vedvarende demonstrationer i Athen beskyldte kong Georg 1. og regeringen for at forr\xc3\xa5de den kretiske sag. Ethniki Etaireia, en militaristisk, nationalistisk organisation, som havde infiltreret alle niveauer i h\xc3\xa6ren og forvaltningen pressede p\xc3\xa5 for en \xc3\xb8jeblikkelig konfrontation med osmannerne.\n_START_SECTION_\nOptakt til krig\n_START_PARAGRAPH_\nDen 25. januar 1897 sejlede det f\xc3\xb8rste troppetransportskib til Kreta under ledsagelse af slagskibet Hydra. Her landsattes to bataljoner fra den gr\xc3\xa6ske h\xc3\xa6r under oberst Timoleon Vassos ved Chania. Den 2. februar erkl\xc3\xa6rede Vassos ensidigt \xc3\xb8ens forening med Gr\xc3\xa6kenland \xe2\x80\x93 trods stormagternes garantier om osmannisk overherred\xc3\xb8mme over \xc3\xb8en. Stormagterne reagerede med at kr\xc3\xa6ve at Deligiannis straks trak de gr\xc3\xa6ske styrker tilbage fra \xc3\xb8en til geng\xc3\xa6ld for autonomi. Dette krav blev afvist, og den 7. februar kom det til det f\xc3\xb8rste store slag mellem gr\xc3\xa6kere og tyrker da den gr\xc3\xa6ske ekspeditionsstyrke besejrede den 4.000 mand st\xc3\xa6rke osmanniske styrke ved Livadeia.\n_START_SECTION_\nDe modst\xc3\xa5ende styrker\n_START_PARAGRAPH_\nDen gr\xc3\xa6ske h\xc3\xa6r bestod af 3 divisioner hvor af 2 tog opstilling i Thessalien og en i Arta i Epeiros regionen. Kronprins Konstantin var den eneste general i h\xc3\xa6ren. Han overtog kommandoen over styrkerne den 25. marts. Den gr\xc3\xa6ske h\xc3\xa6r i Thessalien bestod af 38.000 mand 500 kavalerister og 96 kanoner mens den i Epeiros var p\xc3\xa5 16.000 mand og 40 kanoner._NEWLINE_Den osmanniske h\xc3\xa6r bestod af 8 infanteridivisioner og en kavaleridivision. Ved fronten i Thessalien bestod den af 92.500 mand, 1.300 kavalerister og 186 kanoner mens den i Epeiros var p\xc3\xa5 29.000 mand og 24 kanoner. Hertil kom, at den osmanniske h\xc3\xa6r blev bist\xc3\xa5et af en tysk milit\xc3\xa6rmission under general Baron von der Goltz som havde reorganiseret h\xc3\xa6ren efter dens nederlag i Den russisk-tyrkiske krig (1877-1878). Edhem Pasha havde overkommandoen over de osmanniske styrker._NEWLINE_Udover den \xc3\xa5benlyse forskel i st\xc3\xb8rrelse havde de to sider ogs\xc3\xa5 betydelige forskelle i kvaliteten af deres udstyr. Den osmanniske h\xc3\xa6r var allerede udstyret med 2. generation af repetergev\xc3\xa6rer (Mauser Model 1890 og 1893), mens gr\xc3\xa6kerne var udstyret med de for\xc3\xa6ldede enkeltskuds Gras rifler._NEWLINE_Der var ogs\xc3\xa5 mulighed for kamp til s\xc3\xb8s. I 1897 bestod den gr\xc3\xa6ske fl\xc3\xa5de af tre sm\xc3\xa5 slagskibe af Hydra-klassen, en krydser og adskille sm\xc3\xa5 gamle panserskibe og kanonb\xc3\xa5de. De gr\xc3\xa6ske skibe gennemf\xc3\xb8rte bombardementer af tyrkiske bef\xc3\xa6stninger og eskorterede troppeskibe, men det kom ikke til st\xc3\xb8rre s\xc3\xa5slag under krigen. Den osmanniske fl\xc3\xa5de havde 8 slagskibe og panserskibe, som var mindst lige s\xc3\xa5 store som de gr\xc3\xa6ske, og selv om de fleste var af for\xc3\xa6ldede typer, var Osmaniye-klassen blevet ombygget og moderniseret. Den tyrkiske fl\xc3\xa5de havde ogs\xc3\xa5 flere mindre panserskibe, to upansrede krydsere og et antal mindre skibe heriblandt torpedob\xc3\xa5de. Den osmanniske fl\xc3\xa5de var imidlertid ikke blevet vedligeholdt, m\xc3\xa5ske p\xc3\xa5 grund af sultanens frygt for at en st\xc3\xa6rk fl\xc3\xa5de kunne danne grobund for et opr\xc3\xb8r mod regeringen, og da fl\xc3\xa5den blev mobiliseret i 1897 var de fleste skibe i d\xc3\xa5rlig stand og kunne ikke udfordre gr\xc3\xa6kerne i farvandene syd for Dardanellerne.\n_START_SECTION_\nKrigen\n_START_PARAGRAPH_\nDen 24. marts krydsede 2.600 irregul\xc3\xa6re tropper gr\xc3\xa6nsen og tr\xc3\xa6ngte ind i det osmanniske Makedonien for at skabe forvirring bag fjendens linjer ved at inspirere de lokale til at g\xc3\xb8re opr\xc3\xb8r. Som f\xc3\xb8lge heraf mobiliserede Edhem Pasha sine styrker den 6. april. Det var hans plan at omringe de gr\xc3\xa6ske styrker og ved at bruge floden Pineios som en naturlig gr\xc3\xa6nse tr\xc3\xa6nge dem tilbage til det centrale Gr\xc3\xa6kenland. Ikke desto mindre blev hans bagtrop stoppet mens centrum af hans styrke tr\xc3\xa6ngte frem, hvilket gav anledning til at \xc3\xa6ndre den oprindelige plan. Den gr\xc3\xa6ske plan gik ud p\xc3\xa5 at f\xc3\xa5 kamp over en bred front, hvilket i sidste ende ville f\xc3\xb8re til store tab mod en allerede overlegen fjende.\n_START_SECTION_\nFronten i Thessalien\n_START_PARAGRAPH_\nKrigen blev officielt erkl\xc3\xa6ret den 18. april da den osmanniske ambassad\xc3\xb8r i Athen, Asim Bey, m\xc3\xb8dtes med den gr\xc3\xa6ske udenrigsminister og meddelte at de diplomatiske forbindelser blev afbrudt. Det kom til store slag den 21.-22. april ved byen Tyrnavos, men da den overv\xc3\xa6ldende tyrkiske styrke dannede en f\xc3\xa6lles front og st\xc3\xb8dte frem sammen gav den gr\xc3\xa6ske generalstab ordre til tilbagetr\xc3\xa6ning, hvilket spredte panik blandt soldater og civile. Larissa faldt den 27. april mens de gr\xc3\xa6ske styrker omgrupperede sig bag den strategiske linje Velestino i Farsala. Alligevel fik en division ordre til at st\xc3\xb8de frem mod Valestino og derved dele de gr\xc3\xa6ske styrker i to, som var 60 km fra hinanden. Mellem den 27. og 30. april blev den osmanniske fremrykning bremset og stoppet af gr\xc3\xa6kerne under kommando af oberst Konstantinos Smolenskis._NEWLINE_Den 5. maj angreb 3 osmanniske divisioner Farsala og tvang gr\xc3\xa6kerne til et ordnet tilbagetog til Domokos og umiddelbart efter trak Smolenskis sig tilbage fra det nyligt generobrede Velestion til Almyros. Volos fald i h\xc3\xa6nderne p\xc3\xa5 osmannerne den 8. maj._NEWLINE_Ved Domokos samlede gr\xc3\xa6kerne 40.000 mand i en st\xc3\xa6rk forsvarsstilling. Tyrkerne r\xc3\xa5dede over i alt 70.000 tropper, hvoraf de 45.000 var direkte involveret i slaget. Den 16. maj sendte angriberne en del af deres h\xc3\xa6r rundt om gr\xc3\xa6kernes flanke for at afsk\xc3\xa6re deres retr\xc3\xa6terute, men den n\xc3\xa5ede ikke frem i tide. Den f\xc3\xb8lgende dag gennemf\xc3\xb8rte resten af h\xc3\xa6ren et frontalt angreb. Begge sider k\xc3\xa6mpede h\xc3\xa5rd. Tyrkerne blev holdt stangen af ilden fra det forsvarende infanteri indtil deres venstre flanke overvandt gr\xc3\xa6kernes h\xc3\xb8jre. Den osmanniske styrke br\xc3\xb8d gennem fronten og tvang p\xc3\xa5 ny gr\xc3\xa6kerne til at tr\xc3\xa6kke sig tilbage. Smolenskis fik ordre til at st\xc3\xa5 fast ved Thermopyl\xc3\xa6passagen, men den 20. maj blev der indg\xc3\xa5et en v\xc3\xa5benhvile.\n_START_SECTION_\nEpeirosfronten\n_START_PARAGRAPH_\nDen 18. april angreb osmanniske styrker under Ahmed Hifzi Pasha broen ved Arta, men blev tvunget til at tr\xc3\xa6kke sig tilbage og omgruppere sig omkring Pente Pigadia. Fem dage senere erobrede oberst Manos Pente Pigadia; men det gr\xc3\xa6ske fremst\xc3\xb8d blev bragt til standsning p\xc3\xa5 grund af manglende forst\xc3\xa6rkninger overfor en allerede numerisk overlegen modstander. Den 12. maj fors\xc3\xb8gte gr\xc3\xa6ske styrker og Epirot frivillige at afsk\xc3\xa6re Preveza; men tvunget til at tr\xc3\xa6kke sig tilbage med store tab.\n_START_SECTION_\nV\xc3\xa5benstilstanden\n_START_PARAGRAPH_\nDen 20. september blev der sluttet fred mellem de to parter. Gr\xc3\xa6kenland blev tvunget til at opgive mindre gr\xc3\xa6nseomr\xc3\xa5der og betale en stor krigsskadeserstatning. For at kunne betale erstatningen kom den gr\xc3\xa6ske \xc3\xb8konomi under international kontrol. For den gr\xc3\xa6ske opinion og milit\xc3\xa6ret var den tvunge v\xc3\xa5benstilstand en ydmygelse, som understregede landets manglende evne til at opfylde sine nationale m\xc3\xa5l (Megali Idea, gr\xc3\xa6sk for "den store id\xc3\xa9"). Denne erkendelse banede vejen for Goudis revolution i 1909 som kr\xc3\xa6vede \xc3\xb8jeblikkelige reformer i h\xc3\xa6ren, \xc3\xb8konomien og samfundet. Til sidst kom Eleftherios Venizelos til magten, og som leder af det liberale parti gennemf\xc3\xb8rte han en lang r\xc3\xa6kke reformer, som \xc3\xa6ndrede den gr\xc3\xa6ske stat og f\xc3\xb8rte til sejr i Balkankrigen to \xc3\xa5r senere.'